આપણા દેશનું મિડિયા ઘણી વાર ભારતની બદબોઈ વધુ કરે છે અને અમેરિકા, ચીન સહિતના દેશોના વખાણ એટલા કરે છે કે અહીંના નાગરિકોને થાય કે પરદેશ જતા રહીએ અને ખરેખર, પરદેશ ભાગી જતા લોકોની સંખ્યા નાનીસૂની નથી. એમાંય અખબારી સ્વાતંત્ર્યની બાબતમાં પણ હમણાં હમણાં બહુ ટીકા થવા લાગી છે અને ટીકા થવી જ જોઈએ પરંતુ જરા નજર પરદેશમાં મિડિયાની કેવી સ્થિતિ છે તેના પર પણ કરવા જેવી છે. આપણા પડોશી ચીનમાં હમણાં એક મહિલા પત્રકારનો વિડિયો બહુ વાઇરલ થયો છે. કારણ? આપણી પ્રિયા પ્રકાશ વરિયાર જેવી જ ચેષ્ટા તેણે કરી. અલબત્ત, આ પત્રકાર કંઈ પ્રેમવશ આવી ચેષ્ટા કરતી હોય કે અભિનય માટે આવી આંખો ઉલાળતી હોય તેવું નથી, પરંતુ આ પત્રકાર એક પત્રકાર પરિષદમાં હતી ત્યારે તેણે આંખોને કંઈક એ રીતે કરી કે તેનાથી આ વિડિયો વાઇરલ બની ગયો. પણ ચીન કંઈ ભારત નથી. તેણે આ વિડિયોનું રિપૉર્ટિંગ કરવા કે તેના પર ઑનલાઇન ચર્ચા કરવાની વાતોને દબાવી દીધી. ચીનમાં તો એક જ સામ્યવાદી પક્ષનું શાસન છે અને એમાંય હવે શી જિનપિંગ આજીવન સર્વેસર્વા રહેવાના છે. તેથી ત્યાં આ બાબતે કોઈ વિરોધ કરી શકે તેમ નથી.